ร้านก๋วยจั๊บน้ำใสนายเก๊า ก๋วยจั๊บร้านนี้ผมกินตั้งแต่ประถม จวบจนปัจจุบัน เป็นเวลากว่า 40 ปีแล้ว 

ร้านนี้อยู่คู่ตลาดปากน้ำมากกว่า 60 ปี คนในปากน้ำไม่มีใครไม่รู้จัก เดิมมี 2 ร้าน ร้านแรกขายอยูตรงถนนสายลวด หน้าโรงพยาบาลสมุทรปราการ ร้านนี้ป๊าจะขายเอง ลูกค้าเยอะมาก เพราะป๊าเป็นคนอัธยาศัยดี ต่อมาป๊าก็ไปสวรรค์แล้ว ร้านนี้จึงเลิกขาย ส่วนร้านที่ 2 ลูกชายคนโตจะขาย ร้านอยู่ในตลาดปากน้ำ ตรอกหอย (ซอยข้าวแกงลิโด้) ผมจะกินร้านนี้เป็นส่วนใหญ่เพราะไปสะดวก 

จากนั้นร้านในตลาดก็เลิกขายเช่นกัน และปรับปรุงในภาพลักษณ์ใหม่ ในลักษณะ Truck Food ในตอนแรกขายอยู่แถวสามแยกการไฟฟ้า (โค้งหน้าองค์การโทรศัพท์) ขายดิบขายดี คนเนืองแน่นมาก ขายทั้งกลางวันและกลางคืน (ลูกสาวกับลูกชายสลับกันขาย) ต่อมามีการจัดระเบียบทางเท้าและไหล่ทาง จึงมาตั้งร้านขายเป็นกิจจะลักษณะในปั้ม ปตท. ถนนศรีนครินทร์ (ฝั่งขาเข้าปากน้ำ ก่อนถึงผับ 4×4) 

ก๋วยจั๊บน้ำใสร้านนี้ น้ำแกงรสชาติเด็ดขาด กลมกล่อมมาก เครื่องเคราใส่มาสมกับราคา (ปกติ 40 บาท) ที่สำคัญ เครื่องที่ใส่ในก๋วยจั๊บมีหลากหลายอย่าง สะอาด เปื่อยนุ่ม ไม่จืดชืด และไม่เหม็นสาบ ลูกค้าทั้งขาประจำและขาจร มาอุดหนุนกันทั้งวัน ทีเด็ดคือน้ำแกงร้อน ทำเร็ว เสิร์ฟไว อัธยาศัยดี ถ้ามีโอกาสลองแวะเวียนไปชิมกันดูนะครับ 